16.3.2023.
LV
Eiropas Savienības Oficiālais Vēstnesis
C 100/109
3.6.
Ierosinātā direktīva paplašina to situāciju sarakstu, kuras attiecas uz konfiskācijas pasākumiem bez notiesājoša sprieduma un kuru pamatā ir kriminālprocess, attiecinot šo sarakstu arī uz citiem gadījumiem, kad notiesāšana krimināllietā nav iespējama objektīvu apstākļu dēļ saistībā ar imunitāti, amnestiju vai noilguma termiņa izbeigšanos.
EESK atzinīgi vērtē Komisijas centienus noteikt ierobežojumus attiecībā uz minētajiem gadījumiem, jo tie var būt saistīti ar ļaunprātīgu izmantošanu tiesību aizskaršanas vai vajāšanas nolūkos.
3.7.
Ierosinātajā direktīvā ir iekļauts jauns konfiskācijas mehānisms, kas nodrošina tādu aktīvu konfiskāciju, kuri nav tieši saistīti ar direktīvā uzskaitītajiem noziegumiem, bet kuru pamatā ir aizdomas par nelikumīgi iegūtu īpašumu/kas radušies noziedzīgu darbību rezultātā.
Neraugoties uz obligāto tiesas procedūru pirms konfiskācijas rīkojuma un pierādīšanas pienākumu kriminālvajāšanai, lai attiecīgo aktīvu sasaistītu ar noziedzīgu darbību, ir vajadzīgas papildu garantijas, lai izslēgtu jebkādu iespējamu ļaunprātīgu izmantošanu procedūras laikā.
Valstu jurisdikcijas izmanto dažādus veidus, sākot no konfiskācijas civiltiesību ietvaros un beidzot ar konfiskāciju krimināltiesību ietvaros.
Ierosinātajā direktīvā būtu jāiekļauj atbildētāju procesuālo tiesību un garantiju standarti un jānodrošina, ka tiesnešiem un prokuroriem ir pieejama atbilstoša apmācība.
3.8.
Tā kā Konfiskācijas direktīvā paredzētajam noteikumam par otrreizēju izmantošanu sociāliem mērķiem ir ierobežota ietekme, dalībvalstis būtu vairāk jāmudina iekļaut atbilstīgus pasākumus, lai nodrošinātu noteikuma efektivitāti.
EESK aicina Eiropas Komisiju rīkoties vērienīgāk, lai panāktu, ka konfiscēto aktīvu otrreizēja izmantošana sociāliem mērķiem ir efektīva, un noteikt dalībvalstīm minimālo procentuālo daļu otrreizējai izmantošanai sociāliem mērķiem.
Sociālajai kohēzijai ir ārkārtīgi svarīgi, lai skartās kopienas tiešā veidā saņemtu kaitējuma atlīdzību un gūtu labumu no šīs atlīdzības sniegtajiem ienākumiem.
Turklāt kopienām ir vajadzīga labāka palīdzība, lai uzlabotu to noturību pret organizēto noziedzību, un pilsoniskā sabiedrība ir jāiesaista konfiscēto aktīvu pārvaldībā un atsavināšanā.
3.9.
Kā norādīts arī Konfiskācijas direktīvā, konfiskācijas pasākumi neietekmēs cietušo tiesības uz kompensāciju.
Tomēr ierosinātā direktīva joprojām neaizsargā cietušajiem paredzēto kompensāciju prioritāti kreditoru hierarhijā.
Tajā pašā laikā ierosinātā direktīva un citi ES tiesību akti nepietiekami aizsargā trešo valstu pilsoņus, jo to uzmanības centrā ir ES pilsoņi.
3.10.
Ietekmes novērtējuma ziņojumā ir norādīti šādi trūkumi: nepietiekama informācija par aktīvu atguves dienestu lomu un nepietiekami cilvēkresursi, finanšu un tehniskie resursi, kas piešķirti aktīvu izsekošanai.
Ierosinātā direktīva ir reakcija uz šiem konstatējumiem, un tajā ir paredzēts, ka katrā dalībvalstī jāizveido vismaz viena atguves iestāde.
Atzinīgi vērtējams ir skaidri noteiktais pienākums piešķirt pietiekamus resursus, lai nodrošinātu aktīvu atguves dienestu efektivitāti un lietderību.
Tomēr šis pienākums būtu jāpapildina ar regulāru valsts līmeņa ziņošanu Komisijai par piešķirtajiem resursiem, lai Komisija varētu novērtēt, vai starp dažādiem aktīvu atguves dienestiem nepastāv sadrumstalotība vai līdzsvara trūkums.
3.11.
Ar iesaldētu un/vai konfiscētu aktīvu pārvaldību saistītās izmaksas var būt ievērojamas vai pat pārsniegt attiecīgā aktīva vērtību.
Ierosinātā direktīva ietver pienākumu kompetentajām iestādēm pirms iesaldēšanas rīkojuma izdošanas novērtēt izmaksas.
EESK atzinīgi vērtē šo pasākumu kā efektīvu un lietderīgu instrumentu, kura mērķis ir samazināt nepieciešamās izmaksas un maksimāli palielināt attiecīgā aktīva turpmāko vērtību.
3.12.
Iepriekšējas pārdošanas mehānismu var piemērot atsevišķos gadījumos, kuri tagad ir uzskaitīti ierosinātajā direktīvā, un tas, visticamāk, veicinās iesaldēto aktīvu efektīvāku pārvaldību.
Neraugoties uz to, ka minētais mehānisms ir pieejams lielākajā daļā dalībvalstu, to izmanto nelielā mērogā un ar lielām atšķirībām.
Ierosinātā direktīva varētu veicināt šā mehānisma izmantošanu, ieviešot vienotu definīciju un nosacījumus, saskaņā ar kuriem tas būtu jāizmanto.
3.13.
Visaptverošas un salīdzināmas statistikas trūkums tika konstatēts kā būtisks šķērslis, kas traucē aktīvu atgūšanas sistēmu padarīt efektīvāku.
Šajā sakarā ierosinātajā direktīvā ir noteikts, ka katrai dalībvalstij jāizveido aktīvu atguves reģistrs, kas visā aktīvu atgūšanas procesā apkopos kompetento iestāžu sniegtu kodētu informāciju.
3.14.
EESK uzskata, ka visu attiecīgo aktīvu atgūšanas tiesību normu apvienošana vienā direktīvā atbilst Komisijas Normatīvās atbilstības un izpildes programmai (REFIT) un palīdzēs attiecīgajām iestādēm un ieinteresētajām personām labāk izprast noteikumus, kā arī palīdzēs uzlabot to pasākumu īstenošanu un efektivitāti, kuru mērķis ir valstu jurisdikcijās paaugstināt nelikumīgi iegūtu aktīvu atgūšanas rādītājus.